**Иван М. Бецић, Дејан Д. Антић, *Врањске банке у Краљевини Југославији 1918‒1941***

**РЕЦЕНЗИЈА**

Иако је интересовање историчара за друштвене и привредне теме умногоме порасло протеклих година и деценија, те им се посвећује све више истраживача, у српској историографији и данас је приметно постојање малог броја монографија у којима су резултати проучавања сложених проблема, попут историје финансија и банкарства, презентовани у ширим контекстима политичких, економских и других питања. Овај недостатак не само што отежава разумевање једне специфичне проблематике него такве радове чини и непотпуним, будући да су економија, трговина и банкарски системи неодвојиви од политичких, привредних и друштвених прилика, интересних заједница и утицајних појединаца.

Определивши се управо за такав свеобухватнији приступ, колеге Иван М. Бецић и Дејан Д. Антић написали су монографију о врањским банкама у Краљевини Југославији од 1918. до 1941. године. Мада су у наслову навели ове хронолошке границе, њихова студија обухвата далеко дужи период, с обзиром на то да су у опсежним уводним поглављима дали сажет приказ развоја банкарства у Краљевини Србији и у самом Врању од његовог уласка у српску државу 1878. године до завршетка Првог светског рата. Осим тога, своје су истраживање довршили приказом рада и тешкоћа врањских банака током бугарске окупације у Другом светском рату, као и њиховог гашења и подржављења од 1944. до 1948. године, када је тај процес окончан. Историјске изворе које су користили превасходно су пронашли у више фондова и збирки похрањених у Архиву Југославије, међу којима су Министарство финансија ФНРЈ и Министарство трговине и индустрије Краљевине Југославије, које посебно издвајамо због њихове обимности и чињенице да историчари ни приближно нису исцрпели драгоцена сазнања која нуде. Поред ових фондова, употребили су документа Историјског архива „31. јануар“ у Врању. Уз необјављене изворе, анализирали су мноштво објављених извора, нарочито статистичке годишњаке и друге сличне публикације, припремљене елаборате, годишње извештаје Народне банке и законодавна акта. Анализирана штампа и периодика такође је веома богата, обухватајући неколико десетина наслова и у дугом хронолошком распону, без обзира на то што поједине новине и часописи нису излазили све време које је било у средишту истраживања. Неопходно је указати и на исцрпну литературу различитог порекла, која поред историографских обухвата монографије, студије, расправе и прилоге из историје економије, финансија, пољопривреде, друштва и политике, неретко с вишеструким, мултидисциплинарним приступима. Имајући у виду да је таква врста литературе добрим делом непозната многим истраживачима, као и да не постоје специјализоване библиографије у којима би била сабрана и тиме олакшала даља истраживања, а да су је колеге Бецић и Антић коректно наводили и у обимном научном апарату и у њеном прецизном попису, може се рећи да је такво њихово опредељење, методолошки исправно и надасве колегијално према свима који су се до сада бавили овим проблемима и према онима који ће то учинити у будућности, с обизром на то да су створили изворну и историографску основу за даља истраживања. Истовремено, својим истраживачким приступом и разумевањем метода и начина на који се треба бавити историјом финансија и банкарства успели су да уобличе могући модел или путоказ за настанак студија из исте проблематике. Из тог разлога, говорећи о овоме, првенствено о коришћеним извором и литератури, морамо нагласити да ни једно ни друго није једноставно у историографском сагледавању, првенствено због специфичне, захтевне проблематике, нужности економских знања, повремено нејасне терминологије и за историчаре често далеке области, испуњене цифрама. С друге стране, историјска наука од истраживача не очекује приступ економисте него историчара. Колеге Бецић и Антић су се са свим овим ограничењима и препрекама изборили веома успешно. Ушавши у једно, за многе замршено и збуњујуће море бројки и финансијских извештаја, поступали су као историчари којима финансијска питања нису страна, да би у својим резултатима и тумачењима све оно што може деловати тешко савладиво учинили једноставним за разумевањем и употребљивим у другим областима историјске науке, нарочито историји политике, привреде и друштва. У суштини, показали су да је бављење финансијама и банкарством захтевало праћење економских токова и заосталости пољопривреде, особито бремена земљорадничких дугова, развој трговине и занатства, спрегу политичке и финансијске елите, утицај светских економских дешавања и финансијских криза на стање у Краљевини Југославији, а отуда императивно и у локалним средина.

Неодвојивост ових појава и процеса утицала је отуда и на структуру књиге, будући да су се њени аутори определили да у готово сваком сегменту текста најпре дају преглед прилика у свету, а потом на простору Југославије, да би нагласили шта се на пољу банкарства збивало у Врању, како су се светски и југословенски догађаји одражавали на локалне прилике и у чему су биле њихове специфичности. Желећи притом да дају што потпунији приказ и научно тумачење, писали су о свим аспектима привредног живота, укључујући упознавање читалаца са најзначајним личностима банкарског и финансијског света: од министара финанисија до директора врањских банака, чланова управљачких одбора и акционара. Поступајући тако, закључили су, између осталог, да финансијског капитала никад није било довољно, али да је у Врању све време радило више банака, осниваних у различто време, уз кризе, гашења, промену имена и спајања. Притом, неуобичајено бројних за тако малу средину (једна банка на 1.500 становника), у којој банке, као и у већем делу Србије, најчешће нису биле основа привредног напретка него средство за стицање капитала, политичког угледа и политичке моћи. У том контексту, посебну пажњу завређује повезаност индустријалаца и власника мањих предузећа са власницима и директорима банака. Овај процес пак, у зависности од стања у свету и југословенској краљевини, почев од 1921, када је отпочео опоравак и развој банкарства у Врању, као „граничне“ године, којима су започињале или се завршавале посебне етапе, издвојио је 1925, 1931. и, разумљиво, 1941. годину.

Говорећи и о другим научним и стручним квалитетима рукописа ове монографије, желимо да нагласимо да су колеге Бецић и Антић цео текст написали веома прегледно, допадљивим стилом и „чистим“ језиком, олакашавајући његово разумевање табелама и графиконима, који су заиста допринели да разноразни статистички подаци буду боље уочени и схватљиви. Осим тога, оплеменили су га низом илустрација, попут фотографија Врања и његових зграда, факсимила новчаница које су биле у оптицају, вредносних хартија и релевантиних докумената.

Завршавајући овај сажети утисак о рукопису *Врањске банке у Краљевини Југославији 1918‒1941*, аутора Ивана М. Бецића и Дејана Д. Антића, закључујемо да је њихова будућа књига написана на основу обимног истраживања, уз коришћење најрелеватнијих необјављених и објављених историјских извора, као и литературе која умногоме надраста историографску. Захваљујући веома добром познавању истраживаног проблема, представила је драгоцена сазнања о развоју банкарства у Врању током неколико деценија, која истовремено дају слику о финансијској политици и истоветним питањима у Србији и југословенској краљевини, олакшавајући на тај начин даља истраживања и могућност утемељенијих поређења. Напокон, због опредељења да историја врањских банака буде приказана у контексту привредних и других прилика, добијене су и корисне информације о економској, политичкој и друштвеној историји.

С обзиром на све наведене разлоге, имамо велико задовољство да рукопис *Врањске банке у Краљевини Југославији 1918‒1941*, аутора Ивана М. Бецића и Дејана Д. Антића препоручимо за објављивање.

С поштовањем,

Београд, 29. јануар 2021. Проф. др Мира Радојевић

Филозофски факултет у Београду